KAPITULO 66
Idiay Jerusalem Para iti Piesta ti Tabernakulo
NANGISURO NI JESUS IDIAY TEMPLO
Nagbalin a nalatak ni Jesus kadagiti tawen kalpasan ti panagbautisarna. Rinibu a Judio ti nakakita kadagiti milagrona, ken nagdinamag iti intero a pagilian dagiti inaramidna. Iti Piesta ti Tabernakulo (wenno, Abong-abong) idiay Jerusalem, adu ti mangbirbirok kenkuana.
Agduduma ti ibagbagada maipapan ken Jesus. Ibaga ti dadduma: “Isu ket naimbag a tao.” Kuna met ti dadduma: “Saan. Al-allilawenna dagiti tattao.” (Juan 7:12) Ad-adda manen a nagsusupiatanda dayta kadagiti umuna nga aldaw ti piesta. Ngem awan ti makaitured a mangisakit ken Jesus gapu ta mabutengda iti aramiden dagiti Judio a lider.
Sumagmamano nga aldaw kalpasan a nangrugi ti piesta, napan ni Jesus iti templo. Nasdaaw ti adu a tattao iti kinalaingna a mangisuro. Saan a pulos a nageskuela iti pagadalan dagiti rabbi, isu a kinuna dagiti Judio: “Nangal-alaan daytoy a tao iti kasta a kinalaingna iti Kasuratan idinto ta saan met a nagadal kadagiti eskuelaan?”
“Ti isursurok ket saan a naggapu kaniak,” kinuna ni Jesus, “no di ket naggapu iti daydiay nangibaon kaniak. Ti asinoman a mayat a mangaramid iti pagayatan ti Dios, maammuannanto no ti isursurok ket naggapu iti Dios wenno bukodko a kapanunotan.” (Juan 7:
Kalpasanna, kinuna ni Jesus: “Saan kadi a ni Moises ti nangted kadakayo iti Linteg? Ngem awan kadakayo ti mangtungtungpal iti Linteg. Apay a kayatdak a papatayen?” Dadduma kadagiti tattao ti mabalin a bisita a naggapu iti ruar ti siudad, a saan a makaammo iti dayta a panggep. Kasla saan a nakappapati kadakuada nga adda mayat a mangpapatay iti mannursuro a kas kenkuana. Isu nga imbagada a mabalin nga agmauyong ni Jesus ta ibagbagana dayta. “Nalugananka iti demonio,” kunada. “Siasino koma ti mayat a mangpapatay kenka?”
Kinapudnona, maysa ket kagudua a tawen sakbayna, dagiti Judio a lider kayatda idi a papatayen ni Jesus ta pinaimbagna ti maysa a lalaki iti aldaw ti Sabbath. Gapuna, nagusar ni Jesus iti mamagpanunot a sasao a mangipakita iti panagbalinda a saan a nainkalitegan. Imbagana a sigun iti Linteg, masapul a makugit ti maysa nga ubing a lalaki iti maikawalo nga aldaw, uray iti Sabbath. Sa insaludsodna: “No kugitenyo ti maysa a lalaki iti sabbath tapno matungpalyo ti Linteg ni Moises, makapungtotkayo kadi kaniak ta pinaimbagko ti maysa a lalaki iti sabbath? Isardengyo ti mangukom maibatay iti makitkitayo, no di ket nalinteg koma ti panangukomyo.”
Ammo ti dadduma nga umili ti Jerusalem dayta. Kinunada: “Saan kadi a daytoy ti tao a kayat [dagiti agtuturay] a papatayen? Kitaenyo! agsasao iti sanguanan dagiti tattao, ngem awan ti maikunada kenkuana. Saan ngata a kombinsidon dagiti panguluentayo nga isu ti Kristo?” Apay ngarud a saan a mamati dagiti tattao a ni Jesus ti Kristo? Kinunada: “Inton umay ti Kristo, awan ti makaammo iti paggapuanna. Ngem ammotayo ti naggapuan daytoy a tao.”
Iti templo, insungbat ni Jesus: “Am-ammodak ken ammoyo ti naggapuak. Saanak nga immay iti bukodko a nakem. Ti nangibaon kaniak ket pudno, ngem saanyo nga am-ammo. Am-ammok Daydiay nangibaon kaniak gapu ta siak ti pannakabagina.” (Juan 7:
Ngem adu ti namati ken Jesus, ket rumbeng a mamatida. Nagna iti rabaw ti danum, pinagtalnana ti angin, pinakanna ti rinibu babaen ti sumagmamano laeng a tinapay ken ikan, nangpaimbag kadagiti masakit, pinapagnana dagiti pilay, linuktanna ti mata dagiti bulsek, nangpaimbag kadagiti agkukutel, ken nangpagungar pay iti natay. Gapuna, dinamagda: “Inton dumteng ti Kristo, agaramidto ngata iti ad-adu a milagro ngem iti inaramid daytoy a tao?”
Idi nangngeg dagiti Fariseo ti ibagbaga dagiti tattao, dagitoy ken dagiti panguluen a papadi nangibaonda kadagiti guardia a mangtiliw ken Jesus.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn